Dag 40 - KiesKerk
Dag 40 – Waterdraers
Dit gaan goed met die mens … wat in die woord van die Here sy vreugde vind, dit dag en nag oordink. Hy is soos 'n boom wat by waterstrome geplant is, wat op die regte tyd vrugte dra en waarvan die blare nie verdroog nie. Hy is voorspoedig in alles wat hy aanpak – Psalm 1:1-3.
Hoe behou 'n mens hoop te midde van al die stukkendheid rondom ons?
Pous Franciskus het eenmaal gesê: "In ons almal se lewe is daar groot uitdagings, selfs bitter moeilike tye. Maar dis hoop wat die siel in staat stel om vorentoe te kyk."
Geloof kyk agtertoe. Hoop kyk vorentoe. Geloof herinner ons aan die God wat deur eeue heen getrou bly, die Een wat was en wat is. Hoop herinner ons aan wat God, die Een wat sal wees, belowe.
Dis omdat ek glo dat ek hoop. Dis hoop wat my nie my geloof laat verloor nie.
Ons sou ook kon sê: Op hierdie aardbol loop daar geen mens rond wat nie die pynlike werklikhede van gebrokenheid ervaar nie. En op hierdie planeet leef soveel stukkende mense wat nie hoop ervaar nie. Dít is wat die Grieke met hulle woord agonia (Engels: agony) bedoel het. Uitsigloosheid. Wanneer jy so moeg gestoei is met die lewe, en selfs met God, dat jy jou "in agony" bevind.
Die ergste agonia waarvan ek nóg gehoor het, is dit wat Jesus in Getsemane beleef het. Hy was so bang vir wat voorgelê het dat Hy, so lees ons, bloed gesweet het. Dalk het die ergste agonia eers 'n dag later gekom, toe Hy uitgeroep het (en ons mag dit maar só vertaal): "Hoekom laat U my in hierdie swaarste oomblikke in die steek! Ek is van alle hoop ontneem!"
Dit sou natuurlik waar gewees het as die Evangelieskrywers net daar 'n streep onder die storie getrek het. Finito. Hoop is doodgemaak. God het verloor.
Terug na die pous, wat ook gesê het: Dis 'n feit dat ons almal die een of ander tyd met pyn gekonfronteer word. Saam met vreugde en voorspoed is ook dít deel van menswees. Vir almal. Maar dis agonia dat daar mense is wat sonder hoop leef. Hoop is nie dood nie. Hoop leef.
Hoe moet jy perspektief behou, vra jy? Deur terug te kyk en God se werk deur die geskiedenis heen raak te sien. En deur vorentoe te kyk.
Salig is hulle wat nie hoop verloor nie. Húlle erf God se beloftes.
Hierdie week: Maak jou kaste skoon!
Het jy al gesien hoe lyk 'n plantjie wat te min water gekry het? Die blare is droog en dit lyk nie soos dit moet lyk nie. Jy kan nie vir 'n plantjie een keer water gee en hoop dat daardie water genoeg sal wees nie. 'n Plantjie kan nie groei as dit nie gereeld versorg en gevoed word nie. Net so kan ons nie in ons verhouding met God groei as ons nie gereeld geestelik gevoed word nie.
– Op water maniere kan ons geestelik gevoed word?
– Op watter maniere aanbid jy graag vir God?
Plant vandag 'n saadjie. Elke keer as jy die saadjie en later die plantjie versorg en voed, onthou om tyd saam met God deur te bring sodat jy ook geestelik versorg kan word.